Moordverdagte vas wat glo by polisie steel - Maroela Media
ŉ Man, wat gesoek word in verband met ŉ reeks misdade insluitend moord en kaping, is in hegtenis geneem nadat hy die polisie reeds sedert Julie ontduik het.
Een van die oortredings waarmee die man verbind word, is ŉ inbraak by die kantoor van die misdaadintelligensie-eenheid in Pietermaritzburg. ŉ Geweer en drie handwapens wat in ŉ kluis toegesluit was, is gesteel asook ander items wat in die kantoor gehou is vir veilige bewaring.
“Die polisie het die toneel gefynkam vir bewyse en vingerafdrukke geneem,” het die polisie in ŉ verklaring bevestig. “Dié vingerafdrukke het tot ŉ verdagte gelei en die man is verbind met ŉ aantal sake insluitend moord, kaping, huisbraak en diefstal. Beamptes van die misdaadintelligensie-eenheid het onverpoosd gewerk en al die hulpbronne gebruik om meer inligting te bekom oor waar die man homself bevind.”
Die verdagte het glo gereeld tussen stede rondbeweeg om die polisie te ontduik. “Die polisie het egter vandeesweek ŉ wenk ontvang en die man is Dinsdag in Howick in KwaZulu-Natal in hegtenis geneem.”
Die polisie het beslag gelê op die gesteelde geweer en drie handwapens.
Lt.genl. Mmamonnye Ngobeni, provinsiale polisiekommissaris, het die beamptes geloof vir hul goeie werk. “Hul poging om die saak te ondersoek het ŉ positiewe bydrae gelewer om die verdagte aan te keer. Baie dankie aan die gemeenskap wat met die polisie saamgewerk het om misdaad te bekamp,” het sy gesê.
En hy haal letterlik die wapens uit die kluis sonder probleme . . . wonderlik !!
Sou dit met my gebeur dan het ek GROOT probleme maar met die SAPD? GEEN probleem.